<classify> Katibu Mkuu wa Wizara ya Maji, Profesa Kitila Mkumbo ametangaza kuwa serikali imetoa Sh bilioni 117 kwa wilaya 86 na mikoa 17 nchini kwa ajili ya kutaua kero ya maji.Alieleza hayo alipotembelea miradi ya Mamlaka ya Majisafi na Majitaka Dar es Salaam Dawasa.Alitembelea matangi makubwa, pampu kubwa na vituo vya kusukuma maji vya Bunju, Kunduchi, Salasala na Changanyikeni akiwa na Ofisa Mtendaji Mkuu wa Dawasa, Cyprian Luhemeja.Profesa Mkumbo alisema, katika fedha hizo kila wilaya, imepatiwa Sh bilioni 1.3 na zilizosalia ndizo imepewa mikoa. Serikali imetoa fedha hizi kwa lengo la kuboresha na kuongeza huduma za maji katika wilaya hizo 86 na mikoa hiyo 17, alisema Mkumbo.Alisema fedha hizo, zitatumika kwa ajili ya kufufua miradi ya maji ambayo imechoka au kujenga miradi mipya.Alisema tayari serikali imeshaweka fedha hizo katika akaunti za Mamlaka ya Maji na Usafi wa Mazingira Vijijini Ruwasa za wilaya hizo 86 na mikoa hiyo 17. Katibu Mkuu huyo aliwataka wakuu wa wilaya husika, kufuatilia kwa makini fedha hizo, kwani ni nyingi.Alisema hii ni mara ya kwanza kwa serikali, kupeleka fedha nyingi kwa mkupuo wilayani na mikoani kwa ajili ya kuondoa kero ya maji. Alisema Serikali ya Rais Dk John Magufuli, imepeleka mabilioni hayo ya shilingi katika wilaya hizo 86 na mikoa 17, kwa sababu wakati wa kampeni za uchaguzi mkuu wa 2015, serikali iliahidi kuwa usambazaji maji vijijini utafikia asilimia 85 ifikapo mwaka 2020.Hivyo serikali imepania kuhakikisha kuwa ifikapo Desemba 2020 usambazaji wa maji vijijini ufikie asilimia 85 alisema Mkumbo.Mbali na mabilioni hayo ya maji, Profesa Mkumbo alisema serikali imepeleka Sh bilioni 25 kwa Wizara ya Afya, Maendeleo ya Jamii, Wazee na Watoto, kwa ajili ya usafi wa mazingira katika mikoa hiyo 17, hasa vituo vya afya nchini, ambavyo vipo vingi kwa sasa.Aidha, alisema serikali imepeleka Sh bilioni 7 kwa Wizara ya Elimu, Sayansi na Teknolojia, kwa ajili ya ujenzi wa vyoo katika shule katika mikoa hiyo 17.  <topic>: kitaifa 